Rockgroep se Europa-toer in foto-uitstalling vervat | Maroela Media
Een van die foto's wat by die uitstalling te sien is.
Aanhangers van die rockgroep Fokofpolisiekar sal weet dat dié groep ook bekend is vir hul fotografie van die groep se kaskenades, en eersdaags word 'n uitstalling van dié gesogte foto's by hul splinternuwe kuierplek, Fokof Bar, in Pretoria gehou.
Jaco Snake Venter, tromspeler vir die groep en self 'n kranige fotograaf, se werke is saam met dié van Liam Lynch, wat al jare vir die groep foto's neem, by die uitstalling te sien.
Venter het aan Maroela Media vertel hy en Lynch het mekaar in die Kaap raakgeloop en daaroor gesels om 'n gesamentlike uitstalling te hou. Daar is die idee van die Droom Hoog-uitstalling gebore.
Hy verduidelik die foto-uitstalling is 'n tydkapsule van 'n tydperk van drie maande uit Fokofpolisiekar se lewe.
"Ons was in daardie stadium in die beginfase om 'n nuwe kortalbum, ook getiteld Droom Hoog, op te neem. Ons het toe besluit om die proses te dokumenteer, waar Liam ons afgeneem het terwyl ons in die ateljee was. Ek het ook 'n paar foto's van dié proses geneem. Daarna het ons 'n kort toer na Europa gedoen, en ek het weer foto's van ons geneem terwyl ons op reis was."
Venter gee toe om slegs 22 foto's vir die uitstalling uit die magdom foto's wat hy en Lynch geneem het te kies, was soos tande trek.
Dié foto is ook tydens die opname van 'Droom Hoog' deur Liam Lynch geneem. (Foto: Instagram via Fokofpolisiekar)
"Daar is so baie foto's, maar nie almal van hulle vertel noodwendig die storie wat ons wil vertel so goed nie. Ons het uiteindelik 'n paar kategorieë geskep, soos ouderdom en familie, en dan 'n foto gekies wat ons voel daardie kategorie die beste uitbeeld. Daar is byvoorbeeld 'n baie mooi foto van Francois (van Coke, hoofsanger) en Hunter (Kennedy, kitaarspeler en liriekskrywer), wat kyk hoe hulle dogtertjies, Alex en Maria, speel, wat baie goed gewerk het vir die familiekategorie."
Daar is ook onder meer 'n foto wat Lynch geneem het van Van Coke tydens sy Francois van Coke en Vriende-konsert by die Sun Arena in Pretoria, 'n foto wat Venter van die verhoog af geneem het tydens hul toer in Amsterdam en waar die groep op 'n lughawe vir 'n vlug wag.
"Dit is onmoontlik om al die foto's uit te stal en daarom het ons verskillende redenasies uitgewerk vir hoe ons die uiteindelike 22 gekose foto's vir die uitstalling gaan kies," sê Venter.
Volgens Venter het die vorige foto-uitstalling, wat verlede jaar in die Kaap gehou is, baie goeie terugvoer ontvang. "Die foto's was egter nie daardie aand te koop soos dit gaan wees tydens die uitstalling in Pretoria nie. Die Pretoriase uitstalling lok reeds baie belangstelling, so ons hoop dat ons baie voete deur die deur sal hê."
Lynch en Venter sal saam met die res van die groep by die uitstalling teenwoordig wees. "Miskien sal ons ook 'n paar van die foto's kan teken, ons sal moet sien hoe die aand verloop."
Die 22 geraamde foto's wat uitgestal gaan word, sal net so te koop wees en sal op dieselfde aand ná 22:00 huis toe geneem kan word. Die A2-grootte foto's kos R2 500 en die A3-grootte foto's kos R2 000. Al die foto's is in boksrame geraam.
Diegene wat nie 'n geraamde foto op die aand van die uitstalling aankoop nie, kan 'n bestelling plaas by [email protected]. A2 ongeraamde drukke kos R1 000, geraamde drukke kos R2 195. A3 ongeraamde drukke kos R800 en geraamde drukke kos R1 500.
Die uitstalling vind op Vrydag 15 Maart by Fokof Bar in Lynnwood, Pretoria, plaas. Die uitstalling begin om 18:30 vir 19:00 en daar is geen toegangsgeld betaalbaar nie.
Knap gedaan kerels, het jul bar vreeslik baie geniet, julle is tops!! Weet nie of ek meer van jul musiek of bar hou nie hahah